CELEX: 32010D0458
Language: et
Date: 2010-05-19 00:00:00
Title: Euroopa Parlamendi ja nõukogu otsus nr 458/2010/EL, 19. mai 2010 , millega muudetakse aastateks 2008–2013 loodud Euroopa Pagulasfondi käsitlevat otsust nr 573/2007/EÜ seoses teatavate ühenduse meetmete rahastamise lõpetamise ja kõnealuste meetmete rahastamise ülemmäära muutmisega

28.5.2010   
            
            
               ET
            
            
               Euroopa Liidu Teataja
            
            
               L 129/1
            
         EUROOPA PARLAMENDI JA NÕUKOGU OTSUS nr 458/2010/EL,
   19. mai 2010,
   millega muudetakse aastateks 2008–2013 loodud Euroopa Pagulasfondi käsitlevat otsust nr 573/2007/EÜ seoses teatavate ühenduse meetmete rahastamise lõpetamise ja kõnealuste meetmete rahastamise ülemmäära muutmisega
   EUROOPA PARLAMENT JA EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 78 lõiget 2,
   võttes arvesse Euroopa Komisjoni ettepanekut,
   toimides seadusandliku tavamenetluse kohaselt (1)
   
   ning arvestades järgmist:
   
               (1)
            
            
               Euroopa ühist varjupaigasüsteemi käsitleva liidu poliitika eesmärk on luua Haagi programmi kohaselt ühine varjupaigaala, mille aluseks oleks Euroopa Liidu väärtusi ja humanitaartavasid järgiv tõhus ühtlustatud kord.
            
         
               (2)
            
            
               Viimastel aastatel on Euroopa ühise varjupaigasüsteemi loomisel tehtud mitmeid edusamme tänu ühiste miinimumnõuete kehtestamisele. Siiski esineb liikmesriikide vahel endiselt suuri erinevusi kaitse tagamises ja nimetatud kaitse vormides.
            
         
               (3)
            
            
               2008. aasta juunis vastu võetud varjupaigapoliitika kavas teatas komisjon oma kavatsusest tegutseda Euroopa ühise varjupaigasüsteemi väljaarendamiseks järgmiselt: teha ettepanek vaadata läbi olemasolevad õigusaktid, et paremini ühtlustada kohaldatavaid nõudeid, ning suurendada toetust liikmesriikide vahelisele praktilisele koostööle, esitades eelkõige õigusakti ettepaneku Euroopa Varjupaigaküsimuste Tugiameti („tugiamet”) loomise kohta, eesmärgiga paremini koordineerida liikmesriikide vahelist operatiivkoostööd ühiseeskirjade tõhusamaks rakendamiseks.
            
         
               (4)
            
            
               2008. aasta septembris Euroopa sisserände- ja varjupaigapakti vastu võttes tõotas Euroopa Ülemkogu taas kord, et igal tagakiusatud välismaalasel on õigus abile ja kaitsele Euroopa Liidu territooriumil vastavalt 28. juuli 1951. aasta Genfi pagulasseisundi konventsioonile, mida on muudetud 31. jaanuari 1967. aasta New Yorgi protokolliga, ning muudele asjaomastele lepingutele. Samuti lepiti selgesõnaliselt kokku, et Euroopa tugiamet luuakse 2009. aastal.
            
         
               (5)
            
            
               Varjupaigaküsimustes tehtava praktilise koostöö eesmärk on lähendada liikmesriikide varjupaigaalaseid otsustusmenetlusi ja tagada nende püsiv kvaliteet Euroopa õigusraamistiku kohaselt. Viimaste aastate jooksul on võetud mitmeid praktilise koostöö meetmeid, näiteks on kujundatud ühine lähenemisviis päritoluriike käsitlevale teabele ja koostatud Euroopa ühine varjupaigateemaline koolituskava. Kõnealuste koostöömeetmete tugevdamiseks ja arendamiseks tuleks luua tugiamet.
            
         
               (6)
            
            
               Varjupaigaküsimustes tehtavat praktilist koostööd toetavate meetmete lihtsustamiseks (kuivõrd tugiameti ülesannete hulka peaksid kuuluma teatavad ülesanded, mida praegu rahastatakse Euroopa Pagulasfondist) tuleb vastutus teatavate Euroopa Parlamendi ja nõukogu otsuse nr 573/2007/EÜ (2) artiklis 4 sätestatud ühenduse meetmete eest viia Euroopa Pagulasfondilt üle tugiametile, et tagada varjupaigaküsimustes optimaalne praktiline koostöö.
            
         
               (7)
            
            
               Et võtta arvesse kõnealuste ühenduse meetmete vähenenud arvu, tuleks neile eraldatavate vahendite ülemmäära, mis on ette nähtud otsusega nr 573/2007/EÜ, alandada 10 %-lt fondi vahenditest 4 %-le.
            
         
               (8)
            
            
               Otsuse nr 573/2007/EÜ rakendamiseks ettenähtud rahastamispaketti tuleks vähendada ja kasutada vabanevaid vahendeid tugiameti rahastamiseks.
            
         
               (9)
            
            
               Euroopa Liidu lepingule ja Euroopa Liidu toimimise lepingule lisatud Ühendkuningriigi ja Iirimaa seisukohta (vabadusel, turvalisusel ja õigusel rajaneva ala kohta) käsitleva protokolli artikli 3 kohaselt teatasid Ühendkuningriik ja Iirimaa oma soovist osaleda käesoleva otsuse vastuvõtmisel ja kohaldamisel.
            
         
               (10)
            
            
               Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel, mistõttu see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   Otsust nr 573/2007/EÜ muudetakse järgmiselt:
   
               1)
            
            
               artiklit 4 muudetakse järgmiselt:
               
                           a)
                        
                        
                           lõikes 1 asendatakse number „10 %” numbriga „4 %”;
                        
                     
                           b)
                        
                        
                           lõikest 2 jäetakse välja punktid a ja f;
                        
                     
         
               2)
            
            
               artikli 12 lõige 1 asendatakse järgmisega:
               „1.   Rahastamispakett käesoleva otsuse rakendamiseks ajavahemikus 1. jaanuarist 2008–31. detsembrini 2013 on 614 miljonit eurot.”
            
         Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   Artikkel 3
   Käesolev otsus on adresseeritud liikmesriikidele kooskõlas aluslepingutega.
   Artikkel 4
   Käesolev otsus avaldatakse Euroopa Liidu Teatajas.
   
      Strasbourg, 19. mai 2010
      
         
            Euroopa Parlamendi nimel
         
         
            president
         
         J. BUZEK
      
      
         
            Nõukogu nimel
         
         
            eesistuja
         
         D. LÓPEZ GARRIDO
      
   
   
      (1)  Euroopa Parlamendi 7. mai 2009. aasta seisukoht (Euroopa Liidu Teatajas seni avaldamata) ja nõukogu 25. veebruari 2010. aasta seisukoht esimesel lugemisel (Euroopa Liidu Teatajas seni avaldamata). Euroopa Parlamendi 19. mai 2010. aasta seisukoht (Euroopa Liidu Teatajas seni avaldamata).
   
      (2)  ELT L 144, 6.6.2007, lk 1.